KIRJALLINEN KYSYMYS E-2699/02 esittäjä(t): Manuel Pérez Álvarez (PPE-DE) komissiolle. Terveydenhuoltoalan ammattilaisten vapaan liikkumisen esteet.



Virallinen lehti nro 052 E , 06/03/2003 s. 0202 - 0202



KIRJALLINEN KYSYMYS E-2699/02 esittäjä(t): Manuel Pérez Álvarez (PPE-DE) komissiolle (26. syyskuuta 2002) Aihe: Terveydenhuoltoalan ammattilaisten vapaan liikkumisen esteet Joitakin espanjalaisia nuoria lääketieteen kandidaatteja on viime vuosina ollut opintojensa loppuvaiheessa käytännön harjoittelussa Portugalissa (Oliveira do Douro, Viana do Castelo, Paredes, Sta. Maria da Feira, Vila do Conde, Caminha, Braga, Melgaço, Chaves, Moncao ja Campinhã), jossa he ovat työskennelleet lääkäreinä (médico do internato complementar de Saúde Pública ja médico assistente de Saúde Pública). Suoritettuaan harjoittelujakson, johon sisältyy terveysviranomaisen hyväksymän lääkärin tehtävien hoitamista koskeva erikoiskoulutus (asetus nro 327/96, 2. elokuuta), heitä ei kuitenkaan voida ulkomaalaisina nimittää vastaavaan toimeen. Samalla on saatujen tietojen mukaan tullut ilmi joitakin tapauksia, joissa henkilöt, jotka eivät ole Portugalin kansalaisia, hoitavat terveysviranomaisen valvontaan kuuluvaa vastuullista lääkärintointa. Toisissa tapauksissa tällaista tointa ovat harjoittaneet epäpätevät lääkärit, vaikkakin tilapäisluonteisesti. Onko komissio tietoinen kyseisestä tilanteesta, joka tässä tapauksessa koskee naapurimaassaan erikoistumisjakson suorittaneita terveydenhuoltoalan ammattilaisia, jotka yrittävät harjoittaa ammattiaan? Katsooko komissio, että niin sanotusti terveysviranomaisen alaisuuteen kuuluvien lääkäreiden on oltava muodollisesti päteviä ottaen huomioon heidän työtään koskevan määritelmän asetuksessa 336/96 (Diario da República 229, 29. syyskuuta 1993)? Mihin toimenpiteisiin komissio on ryhtynyt tai aikoo tulevaisuudessa ryhtyä ratkaistakseen tämän tilanteen, joka voi olla ristiriidassa Euroopan unionissa vallitsevan työntekijöiden vapaan liikkuvuuden periaatteen kanssa? Anna Diamantopouloun komission puolesta antama vastaus (21. lokakuuta 2002) Komissio ei ole tietoinen tilanteesta, johon arvoisa parlamentin jäsen viittaa. EY:n perustamissopimuksen 39 artiklan 4 kohdassa vahvistetaan poikkeus EU-kansalaisten pääsyyn toisen jäsenvaltion julkishallinnon palvelukseen. Siinä määrätään työntekijöiden vapaasta liikkuvuudesta yhteisössä seuraavasti: Tämän artiklan määräykset eivät koske julkishallinnon palvelussuhteita. Yhteisöjen tuomioistuin on korostanut tämän poikkeuksen suppean tulkinnan välttämättömyyttä. Se on lisäksi tarkentanut useissa tuomioissaan, että direktiivissä tarkoitetuilla toimilla viitataan tiettyihin julkisen vallan käyttöä ja jäsenvaltion yleisten etujen turvaamista sisältäviin julkishallinnon tehtäviin, joihin voidaan rinnastaa yhteiskunnalliset tehtävät. Kansallisten viranomaisten on arvioitava EY:n perustamissopimuksen 39 artiklan 4 kohdan soveltuvuus tapauskohtaisesti työpaikan tehtävien ja velvollisuuksien perusteella. Arvioinnissa on käytettävä yhteisöjen tuomioistuimen määrittämiä ja sen valvonnassa laadittuja kriteerejä. Komission käytettävissä olevien tietojen mukaan Portugalin lainsäädännössä (Decreto-Lei no 336/93) ei edellytetä Portugalin kansalaisuutta maan terveysviranomaisen valvonnan alaisten tehtävien hoidossa. Jos käytännössä on kuitenkin asetettu tällainen vaatimus, se voi olla vastoin tuomioistuimen oikeuskäytännössä vahvistettuja kriteereitä. Vedotakseen mahdollisesti Portugalin viranomaisiin komissio tarvitsee täsmällisempää tietoa niistä tapauksista, joihin arvoisa parlamentin jäsen viittaa. Kyseiset henkilöt voivat ottaa tätä varten yhteyttä suoraan työllisyyden ja sosiaaliasioiden pääosastoon. Koska jokainen jäsenvaltio voi vapaasti organisoida julkishallintonsa, komissio ei voi puuttua siihen vaatimukseen, että Portugalin terveysviranomaisen valvontaan kuuluvien lääkäreiden on oltava erikoislääkäreitä.